NaiveNeuron/SloPal huggingface dataset:
Žiga, Peter, podpredseda NR SR (2024-04-24):
Prezentujme sa a hlasujme. (Hlasovanie.) 142 prítomných, 140 za, 2 nehlasovali. Návrh sme schválili. Konštatujem, že sme schválili vládny návrh zákona, ktorým sa menia a dopĺňajú zákony v súvislosti so zlepšením podnikateľského prostredia . Teraz prosím spoločného, ďakujem pekne, pán spravodajca, teraz prosím spoločného spravodajcu z výboru pre kultúru a... nie, toto sme odložili. Pokračujeme hlasovaním o bode 42 schváleného programu, ktorým je druhé čítanie o návrhu skupiny poslancov na vydanie zákona, ktorým sa mení a dopĺňa zákon č. 206/2009 o múzeách a o galériách a o ochrane predmetov kultúrnej hodnoty, ktorý máme uvedený ako tlač 154. Spoločným spravodajcom je člen výboru pre kultúru a médiá poslanec Peter Náhlik, ktorého prosím, aby hlasovanie uvádzal. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov , tlač 154.)
P. Hrušovský, predseda NR SR: (2005-09-22):
Teraz poprosím pána ministra Zajaca, aby odpovedal na otázku pani poslankyne Sabolovej: „Ktoré zdravotnícke zariadenia boli oddlžené cez Veriteľa, a. s. od januára 2005?“
Suja, Miroslav, poslanec NR SR (2020-12-04):
Ďakujem za slovo. Pán poslanec, podľa vás sú to zásadné zmeny alebo nie? Ja osobne si myslím, že ani vy nie ste stotožnený s navrhovanými zmenami v druhom čítaní. Poprosím vás o váš názor.
Pollák, Peter, poslanec NR SR (2012-08-09):
Ďakujem pekne. Pán Brocka, ja som si vás vážil ako osobnosť. A neviem, prečo teda ste zobrali moje meno do úst momentálne, čo vám vadí. V každom prípade, samozrejme, do parlamentu som išiel s rómskou témou. Samozrejme, chcem urobiť všetko pre to, aby s touto témou sa niečo urobilo, nejde mi o žiaden plat. A môžem vás ubezpečiť, ak by som to aj prijal, tak tento plat neprijmem a budem poberať iba jeden plat na rozdiel od vášho kolegu, ktorý tu bol v predchádzajúcom volebnom období a bral plat aj za primátora, aj za poslanca. Čiže môžem vás, pán Brocka, ubezpečiť, že ak by sa to stalo, tak budem poberať iba jeden plat, ten druhý plat neprijmem.
Šuca, Peter, poslanec NR SR (2024-02-09):
Veľmi pekne ďakujem za slovo, pán presedajúci. Vážený pán predsedajúci, panie poslankyne a páni poslanci, dovoľte, aby som ako určený spravodajca výboru predniesol spoločnú správu výborov Národnej rady Slovenskej republiky o prerokovaní návrhu poslanca Národnej rady Slovenskej republiky Mariana Saloňa na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, tlač 60, druhé čítanie. Výbor Národnej rady Slovenskej republiky pre obranu a bezpečnosť ako gestorský podáva Národnej rade spoločnú správu výborov Národnej rady Slovenskej republiky. Národná rada Slovenskej republiky uznesením č. 69 z 8. 12. 2023 pridelila návrh na prerokovanie týmto, tlač 60, na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre obranu a bezpečnosť ako gestorskému. Výbory prerokovali predmetný návrh zákona v stanovenej lehote. II. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. III. Výbory Národnej rady Slovenskej republiky, ktorým bol návrh zákona pridelený, zaujali nasledovné stanoviská: Ústavnoprávny výbor Národnej rady Slovenskej republiky odporučil Národnej rade Slovenskej republiky návrh zákona schváliť s pozmeňujúcim a doplňujúcim návrhom. Výbor Národnej rady Slovenskej republiky pre obranu a bezpečnosť uznesením č. 13 z 31. januára 2024 odporučil Národnej rade Slovenskej republiky návrh zákona schváliť s pozmeňujúcim a doplňujúcim návrhom. Z uznesení výborov Národnej rady Slovenskej republiky vyplýva tento pozmeňujúci a doplňujúci návrh, ktorý je zapracovaný v bode III tejto správy. Gestorský výbor odporúča schváliť. IV. Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanoviská poslancov vyjadrených v rozprave k tomuto návrhu zákona odporúča Národnej rade Slovenskej republiky predmetný návrh zákona schváliť v znení schváleného pozmeňujúceho a doplňujúceho návrhu uvedeného v tejto správe. Gestorský výbor určil spoločného spravodajcu výboru Petra Šucu vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru. Spoločná správa výborov, tlač 60a, v druhom čítaní bola schválená uznesením Výboru Národnej rady Slovenskej republiky pre obranu a bezpečnosť č. 14 na svojej 11. schôdzi. Ďakujem pekne za slovo. Pán predsedajúci, otvorte, prosím, rozpravu k predmetnému bodu rokovania.
Kollár, Boris, poslanec NR SR (2016-12-08):
Ja dnes nemám žiadny omyl. Takže chcem len všetkým cteným kolegyniam, kolegom popriať krásne sviatky za náš poslanecký klub SME RODINA.
Laurenčík, Milan, podpredseda NR SR (2020-11-12):
Prepáčte. Pani poslankyne, páni poslanci, trochu kľudu v sále. Ďakujem.
Žiga, Peter, podpredseda NR SR (2024-02-09):
Pán poslanec Grendel.
Laššáková, Jana, podpredsedníčka NR SR (2012-10-18):
Pán minister, chcete reagovať? (Reakcia navrhovateľa.) Nie. Takže prerušujem rokovanie, prajem vám krásny večer a opakujem, zajtra ráno začíname o 9.00 hodine rokovanie zákonom o odpadoch. Dobrý večer a dobrú noc. (Prerušenie rokovania o 19.15 hodine.)
Figeľ, Ján, podpredseda NR SR (2014-02-05):
Ďakujem pekne. Chce sa k rozprave vyjadriť spravodajca? Nech sa páči.
Marcinková, Vladimíra, poslankyňa NR SR (2020-05-13):
Ďakujem veľmi pekne, pán predsedajúci. Zareagujem v úvode na pánov poslancov Ľudovej strany Naše Slovensko. Máme tu na Slovensku problém, ktorý ste pomenovali, a s tým súhlasím. Máme tu obydlia, ktoré sú nelegálne a na nevysporiadaných pozemkoch, a myslím si, že tak ako nás, aj vás trápi, že tento problém tu je, ale na rozdiel od vás my ho chceme riešiť, pretože nechceme sa mu ďalšie desaťročia prizerať. Čiže tento problém tu je a my ho chceme odstrániť. Ak budeme používať rétoriku, ktorú používate vy, tak budeme ľakať všetkých starostov a primátorov, ktorých doslova potrebujeme k riešeniu a vysporiadaniu týchto pozemkov pod nelegálnymi stavbami, pretože toto budú argumenty, ktoré budú používať ľudia proti nim, že prečo zase riešime nejaké takéto veci, ktoré sa týkajú možno marginalizovaných skupín, možno neprispôsobivých skupín a tak ďalej. Ale my ich chceme motivovať k tomu, aby k tomuto problému pristúpili čelom, lebo ich potrebujeme na vyriešenie tohto problému. Tak ako povedal môj kolega Dostál, ja pochádzam z dediny, kde sme sa tomuto problému postavili, naozaj mali sme tam nelegálne stavby na nevysporiadaných pozemkoch a podarilo sa nám to a nič nedostali Rómovia zadarmo, naopak, mikropôžičkami všetko splatili, potom, čo bol zavedený aj prístup k vode, za vodu platili. Potom, čo si postavili kúpeľne, boli schopní nájsť si prácu. Dnes tam máme vysokoškolákov, stredoškolákov. Keď som bola ja dieťaťom na základnej škole, nás bolo v triede šestnásť, z toho bolo deväť Rómov, a tých deväť Rómov bolo všetkých o dva, tri roky starších odo mňa, pretože prepadávali prvou, druhou, treťou, proste všetkými triedami, a dnes títo ľudia majú robotu a dokázali sa z tejto naozaj akože viacgeneračnej chudoby vymaniť a vzoprieť sa tejto situácii. Čiže ja rozumiem, že jeden pohľad a jeden postoj veľmi populárny v našej spoločnosti k tejto veci je, naozaj ukázať, ukázať... (Prerušenie vystúpenia časomerom. Potlesk.)
Viskupič, Jozef, poslanec NR SR (2013-10-24):
Ďakujem, pán minister. Pravdepodobne nebudete rád tým, ktorí chystali toto stanovisko vlády, pretože neviem, či to bol iba môj dojem, ale po istý bod, pokiaľ ste sa bavili o voľbách a kto má aké morálne právo tu vystupovať, tak sa celkom tomu vystúpeniu dalo veriť, až po bod, kedy ste sa dostali k takémuto konštatovaniu z toho vládneho stanoviska, že poukázanie navrhovateľov na skutočnosť, že ministerka zdravotníctva menovala členov komisie 2. 7., deň pred uplynutím lehoty na podanie žiadosti, je fakt veľký problém. Pretože kľudne tam mohlo byť napísané, že ministerka menovala na poslednú chvíľu. Ďalej sa ten scenár odvíjal takým spôsobom, že tá posledná chvíľa sa dostala do bodu, že päť dní nemali dve stanice licenciu na vzlet. Čiže veľmi ťažko sa vám bude obhajovať zdôvodnenie, ktoré je čierne na bielom, to, čo ste spomínali, že v parlamentnej tlači, že je irelevantné. Proste toto je hrubá lož, ktorú neobhájite ani od toho ambónu, pretože to, že to bolo urobené na poslednú chvíľu, sa v septembri ukázalo nie ako irelevantné, ale veľmi relevantné. Dve záchranné stanice nemali licenciu na vzlet, čo znamená, že samotné toto, neviem, kto ho vypracovával, a verím tomu, že sa to veľmi ťažko obhajuje, ak či ste to čítali prvýkrát, keď vám to dali do ruky, v ambóne, alebo ste boli teda tuná vo vystúpení, lebo irelevantné rozhodne nie je. Je to relevantné, že menovanie malo byť s dostatočným predstihom, aby sa toto nestalo. Ďakujem.
Sopko, Miroslav, poslanec NR SR (2017-09-19):
Vážený pán predsedajúci, ctené pani poslankyne, vážení páni poslanci, v súlade s § 73 zákona o rokovacom poriadku som bol určený Výborom Národnej rady pre vzdelávanie, vedu, mládež a šport za spravodajcu k návrhu uvedeného zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre sociálne veci a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady pre vzdelávanie, vedu, mládež a šport. Odporúčam, aby predmetný návrh zákona v druhom čítaní výbory prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
P. Hrušovský, predseda NR SR: (2004-03-17):
I. Belohorská, poslankyňa: Ďakujem pekne, pán predseda. Mám obavu, že mám toľko protiargumentov, pán minister, že je mi veľmi ťažko povedať to vo dvoch minútach. Ale vy budete mať možno príležitosť zúčastniť sa v septembri na seminári, ktorý bude na území Slovenskej republiky, a to bude seminár o demografických zmenách z dôvodov sociálnej kohézie, problém centrálnej a východnej Európy. Nad tým sa už zamýšľa Európa, je si vedomá toho, že robí genocídu východoeurópskych národov tým, že sťahuje celú inteligenciu. Ak sa zamyslíte nad budovaním, nie Írska, ktoré je už dnes na poklese, ako minister financií by ste to mali vedieť. Už neopakujte to, čo opakujú ľudia, ktorí nie sú vzdelaní v ekonomickej brandži. Viete, akým spôsobom a prečo dosiahla Amerika svoje výsledky? Lebo v rámci zelených kariet z celého sveta nakupuje výkvet inteligencie. Určite nezoberie bezdomovcov. To vám garantujem. Keď som hovorila o odboroch, ja som nehovorila o politizácii odborov, ja som hovorila o partnerovi, ktorý je v tom treťom rohu trojuholníka. A to by vám mal povedať pán minister Kaník, pretože 4. marca zasadali európski ministri práce a sociálnych vecí pod predsedníctvom Írov a vydali spoločné vyhlásenie, kde hovoria, že nielen viacej práce, ale aj kvalita tejto práce. O zdravotníctve vás uisťujem - a potvrdí to pani poslankyňa Záborská, lebo sa zúčastnila v OECD spolu so mnou posledného zasadania pred tromi týždňami. To sú údaje odtiaľ. A v Čechách zdravotníctvo je ďaleko lepšie aj vďaka slovenským doktorom, ktorí tam pracujú, ktorí museli opustiť slovenské zdravotníctvo práve kvôli... (Vystúpenie prerušené časomierou.)
Poliačik, Martin, poslanec NR SR (2014-12-11):
Ďakujem veľmi pekne. Tri veci. Prvá, nie úplne súhlasím s definíciou tých takzvaných bojových plemien, že to, áno, americký staford napríklad bol šľachtený vyslovene na psie zápasy v začiatkoch. Ale tá šľachtiteľská línia za posledných 50, 60 rokov sa výrazne zmenila a napríklad tento typ psov je vyslovene vhodný k deťom do rodiny, ak je zvládnutý. Ten pes má v sebe síce prirodzenú agresivitu k iným psom, ale tá nie je k ľuďom a on to veľmi dobre rozlišuje a mnohí chovatelia by vám to potvrdili. Ja osobne by som k dieťaťu nedal psa, ktorý je schopný ho zabiť, ale určite by som za to niekoho neodsudzoval. Čo sa týka druhej veci, nie som si úplne istý, že chovanie psov a iných zvierat je to isté, lebo napríklad náklady na čistenie verejného priestranstva po venčení psov, bohužiaľ, sú vyššie ako pri akomkoľvek inom zvierati, hlavne kvôli tomu, že tých psov je toľko. A zatiaľ čo väčšina mačiek sídliskových nikdy neopustí byt svojho majiteľa a tie, ktoré sú vonku, zase majiteľa nemajú, tak pri psoch je priama linka medzi tým, ako znečistí ten verejný priestor, a jeho chovateľom. A ja napríklad nemám problém za svojich teraz už dvoch psov zaplatiť daň, ak budem mať pred domom kôš a sáčky, vďaka ktorým sa mi zlepšuje možnosť upratať po nich na tých verejných priestranstvách. A posledná vec, mohli sme to posunúť do druhého čítania, ak išlo iba o technické detaily. Ja veľmi rád sa o nich poradím. Bohužiaľ, teraz musíme čakať pol roka, kým prídeme s novým návrhom. Ďakujem.
Jurinová, Erika, poslankyňa NR SR (2017-02-09):
A ja by som ani pokračovala. A tá, ktorá mala dohliadať práve nad právami tých najbezbrannejších, to znamená nad deťmi v detských domovoch, to celé ešte svojím postom posväcovala. Je to naozaj hanba, kam sa dostala, kam sa dostali naši, poviem to, štátni úradníci v obhajobe možno niektorých vecí, ktoré môžu na prvý pohľad vyzerať, že sú v súlade so zákonom, ale kde je tá morálna povinnosť udržiavať duch zákona, alebo netváriť sa, že dodržiavame len písmenká, ktoré nám, ktoré sú vyskladané v zákone, ale kde je to dodržiavanie ducha zákona, ktorému určite nejde o to, aby existovala možnosť, aby sama seba osoba, ktorá zodpovedá za deti, mohla kontrolovať. To je naozaj úplný absurdistan a ja som zvedavá, kedy tomuto všetkému nastane koniec, že kedy ten papalášizmus, ktorý už bol už bol pomenovaný viackrát, skončí. Je mi zle z toho, že máme stále zariadenia, ktoré sú rovné a rovnejšie. To znamená, že nemáme len predsedu Národnej rady, ktorý je prvý medzi rovnými a tvári sa, že je rovnejší ako ostatní, ale máme aj zariadenia. K jedným sa pristupujú, pristupuje tak, že ešte aj klince z podláh im kontrolujú, a k druhým sa pristupuje tak, že aj keď viditeľné znaky porušovania základných princípov ochrany detí sú na stole, tak sa tvárime, že je všetko v poriadku, a to je tá najväčšia hanba, že takýto systém naozaj stále funguje. A ja dúfam, že bude tomu koniec.
Ľ. Kaník, minister práce, sociálnych vecí a rodiny SR: (2005-02-02):
Zmeny oproti súčasnej právnej úprave sú najmä v úprave povinnosti ponúknuť psychologickú pomoc dieťaťu v prípade rozvodu jeho rodičov, v rozšírení možností pomoci ohrozeným deťom, rodinám ako aj plnoletým fyzickým osobám, v úprave výchovných opatrení, zavedení sociálnej kurately, v úprave výkonu opatrovníctva a poručníctva, v úprave repatriácie a pomoci maloletým bez sprievodu, v úprave zabezpečenia účelu rozhodnutia súdu vykonávaného v zariadeniach sociálnoprávnej ochrany detí a sociálnej kurately, v novej úprave opatrení na zabezpečenie náhradného rodinného prostredia, v úprave vnútroštátnych pravidiel, pri medzištátnom osvojení detí, v zapojení akreditovaných subjektov do sprostredkovania náhradnej rodinnej starostlivosti. Návrh zákona umožňuje vykonávať opatrenia v rôznych prostrediach. Dáva možnosť voľby a kombinácie metód, techník a postupov prác v rôznych zariadeniach sociálno-právnej ochrany detí a sociálnej kurately, upravuje však základné typy zariadení, ktorými sú detský domov, detský domov pre maloletých, krízové stredisko, resocializačné stredisko a zároveň upravuje aj základný rozsah ich činností. Návrh zákona upravuje aj opatrenia finančného charakteru orientované na podporu sanácie rodín, z ktorých boli deti vyňaté, na osamostatnenie mladých dospelých pri odchode z detského domova ako aj na uľahčenie resocializácie mladistvých a plnoletých fyzických osôb po prepustení z výkonu trestu odňatia slobody alebo z výkonu väzby. Návrh zákona nanovo upravuje pôsobnosť orgánov štátnej správy, obcí a vyšších územných celkov. Utvára podmienky na vykonávanie opatrení sociálno-právnej ochrany detí a sociálnej kurately neštátnymi subjektami. Upravuje kvalifikačné predpoklady na vykonávanie niektorých opatrení s cieľom dosiahnuť odborný výkon metód, techník a postupov najmä sociálnej práce, ktorá je základom vykonávania opatrení podľa navrhovaného zákona. Ďakujem za pozornosť.
A. Belousovová, podpredsedníčka NR SR: (2008-02-12):
A slovo má pani poslankyňa Vaľová.
Danko, Andrej, predseda NR SR (2018-05-23):
Ďakujem. Prajem dobrú chuť. (Prerušenie rokovania o 12.03 hodine.) (Pokračovanie rokovania o 14.00 hodine.)
Muňko, Dušan, poslanec NR SR (2023-01-24):
Pán kolega, kvitujem to, čo ste povedali, referendum, že ho uznávate, proste to berem ako vaše pozitívum. Na druhej strane dneska sa nebavíme o špeciálnom súde ani o špeciálnej prokuratúre. Za tie dva... za tie tri roky ste mali dostatok času, mali ste aj ústavnú väčšinu. Dneska sa bavíme, aby nevypadlo to, čo spravila pani Kolník... Kolníková (správne „Kolíková“, pozn. red.), nakoniec nedivím sa, lebo to viete veľmi dobre, v akom stave sa nachádza súdnictvo, jak je rozhádané to, čo navrhla a čo ste aj schválili. Dneska odkladáte reformy, proste jednoducho neviem, ako budete čerpať štrukturálne fondy, ale nechcem sa k tomuto vracať. Táto schôdza je zvolaná preto, aby ostalo v ústave referendum, aby boli predčasné voľby. Neviem si predstaviť, a to vám hovorím otvorene, od... to, čo teraz sa bavíme, ako chce Edo Heger, predseda vlády, vládnuť teraz, keď nebol doteraz schopný za tie dva... za tie tri roky, čo tu robili. Veď keď už sa... dennodenne ste sa hádali. To, čo bolo, veď váš koaličný pro... koaličná strana, SaS-ka, ste vedeli veľmi dobre, keď ste ju do koalícii brali. Vedeli ste, aký má názor pán Sulík. Proste, jednoducho záležitosť, tie náz... rozdiel alebo medzi Matovičom a Sulíkom boli vždycky nezhody. To, čo tu predviedol váš koaličný partner jeden, Matovič voči SaS-ke a opačne, páni, to nemá v histórii slovenského parlamentarizmu čo robiť. Ja nechcem teraz proste polemizovať, jednoducho my za ten zákon nemôžme zahlasovať. Ale proste, jednoducho k veciam sa môžme vrátiť inokedy, ale nie dneska. Dneska potrebujeme ukončiť tento zákon a spraviť čo najkratšie voľby. A tie by mali byť najneskoršie do 30. 6.
Blaha, Ľuboš, poslanec NR SR (2017-03-29):
Mňa fascinuje tá útlocitnosť kolegov z opozície, keď sa jedná o Kisku, ale keď sa jednalo o prezidenta Gašparoviča, tak ho kameňovali za každý jeden brebt. To isté novinári, za každý jeden brebt. Ale keď ide o Kisku, tak ten si môže lietať za 30-tisíc mesačne za rodinkou, ale keď spravil Gašparovič náhodou nejaký brebt, tak bol najväčší problém na svete. Viete, to je taký dvojaký meter, že mne sa to nepáči, ako sa Slovensko vyvíja a akým spôsobom tu to reflektujú práve médiá, pretože od opozície to ako-tak očakávam, dobre, bude hájiť toho Kisku, sú rovnakí papaláši, ako je on. Ale že to robia slovenské médiá, ktoré sa tvária, že sú nezávislé, to je naozaj škandál. A viete, prezident Kiska, on nie je súčasťou rokovania Národnej rady, takže my nemáme teraz povinnosť čakať, kým sa on, láskavo doletí z Izraela. No on je lietajúci prezident, on stále niekde letí, takže my by sme sa ho nikdy nedočkali. On je raz v Argentíne, raz v Čile, raz je v Keni. Teraz je v Izraeli, fajn. Pokiaľ to sú oficiálne cesty, pokiaľ je Čile a Argentína naozaj takým stredobodom zahraničnej politiky prezidenta, v poriadku. Možno si niekto plní nejaké svoje cestovateľské detské sny, v poriadku. Pokiaľ je to oficiálna zahraničná cesta, nemám s tým žiadny problém, aj keď trošku by som pochyboval o tom, či je správne robiť si zo štátu Bubo Travel. Ale je pravdou, že pokiaľ niekto zneužíva štátnu letku na to, aby jazdil do Popradu za svojou rodinkou, tak to je už cez čiaru. A je veľmi sympatické, že pani Nicholsonová jazdí na bicykli, ale potom na druhej strane obhajuje človeka, ktorý si ešte aj na cestu na bicykli priletí lietadlom, štátnym lietadlom, a to je naozaj niečo, čo je katastrofa. Ja si dovolím povedať, že keď tu kolegovia z opozície veľa hovorili o Bašternákovi a o tom, aké arogantné svinstvá robil – robil! – tak dovolím si povedať, že nechápem, ako môžu obhajovať túto bašternákovčinu ako delo. Nerozumiem tomu. Ďakujem.
Pfundtner, Edita, poslankyňa NR SR (2010-11-03):
Ďakujem, pán predsedajúci. Vážené kolegyne, kolegovia, dovoľte, aby som stručne zhrnula informácie k predmetnému bodu programu. Druhého februára 2011 uplynie prvé funkčné obdobie generálneho prokurátora Slovenskej republiky Dr. Dobroslava Trnku. Z uvedených dôvodov je treba vykonať voľbu kandidáta, ktorého navrhuje Národná rada Slovenskej republiky prezidentovi Slovenskej republiky na vymenovanie. Na výzvu predsedu Národnej rady reagovali poslanci predložením troch kandidátov. Navrhnutý bude kandidát, ktorý získa nadpolovičnú väčšinu hlasov prítomných poslancov. Vážení kolegovia, ja si vás dovoľujem teraz upozorniť na jednu malú nezrovnalosť, konkrétne chybu v písaní v podkladoch, ktoré ste obdržali. Týka sa to konkrétne kandidáta pána Dr. Hrivnáka, kde v návrhu došlo k chybe v písaní, kde pri údajoch týkajúcich sa veku kandidáta namiesto správneho dátumu, a to 19. 9.1960, bol uvedený nesprávny dátum, a to 10. september 1960. Upozorňujem však na skutočnosť, že to nemá žiaden vplyv na zákonom stanovené podmienky jeho kandidatúry. Ústavnoprávny výbor ako príslušný rokoval o návrhoch na 15. schôdzi 27. októbra 2010. Navrhovaných pozval na rokovanie. Oboznámil sa s ich predstavami o zámeroch a ďalšom smerovaní prokuratúry, vypočul si ich názory na otázky, ktoré chcú riešiť a akým spôsobom by ich na čele prokuratúry riešili. Výbor uznesením č. 49 konštatoval, že navrhovaní na voľbu kandidáta na vymenovanie za generálneho prokurátora Slovenskej republiky, a to Dr. Ján Hrivnák, Dr. Eva Mišíková, Dr. Dobroslav Trnka spĺňajú podmienky ustanovené zákonom a odporučil vykonať akt voľby podľa platného volebného poriadku. V uvedenej súvislosti navrhujem, aby poslanci vzali na vedomie, že návrhy kandidátov spĺňajú ustanovené podmienky, menovaní spĺňajú teda podmienky voliteľnosti a tajným hlasovaním, prosím, aby sa vykonal akt voľby. Vážený pán predsedajúci, teraz vás prosím, aby ste otvorili rozpravu. Ďakujem.
Matovič, Igor, poslanec NR SR (2016-11-23):
Ja by som si dovolil taký ústretový krok voči mojej opozičnej..., či... a koaličnej kolegyni Janke Vaľovej, že chcel by som ju upozorniť, že zrejme sa pomýlila pri hlasovaní o mojom pozmeňujúcom návrhu a mohla by mať z toho problémy. Takže odporučil by som, aby sa prihlásila a povedala, že sa jej pokazilo hlasovacie zariadenie.
Vašečka, Richard, poslanec NR SR (2021-06-17):
Ďakujem, pán predseda. V rozprave vystúpil jeden poslanec a nebol podaný žiadny pozmeňujúci a doplňujúci návrh. Pristúpime k hlasovaniu o návrhu, návrhoch uvedených v spoločnej správe. Gestorský výbor odporúčal hlasovať o návrhoch uvedených vo IV. časti spoločnej správy v bodoch 1 až 7 spoločne s odporúčaním ich schváliť. Pán predsedajúci, prosím, dajte hlasovať o návrhoch pod bodmi 1 až 7 zo spoločnej správy s odporúčaním gestorského výboru ich schváliť.
Laššáková, Jana, podpredsedníčka NR SR (2012-09-25):
Chce sa vyjadriť aj spravodajca, nech sa páči, k rozprave.
Kotleba, Marian, poslanec NR SR (2016-09-21):
Pán kolega Kollár, ja len tak veľmi stručne. My, samozrejme, s týmto vaším návrhom súhlasíme, ale nehovorte o finančných sponzoroch politických strán, pretože Ľudová strana Naše Slovensko nemá žiadnych finančných sponzorov a ani určite sme sem nešli preto, aby sme niekomu nahrávali nejaké finančné alebo iné kšefty. Ďakujem pekne.
Figeľ, Ján, podpredseda NR SR (2015-03-18):
Tak teraz nech sa páči, Lucia Nicholsonová.
Grendel, Gábor, podpredseda NR SR (2022-10-25):
Vyhlasujem rozpravu za skončenú. Chce zaujať stanovisko v záverečnom slove pán navrhovateľ? Nie. Pani spravodajkyňa takisto nie. Prerušujem rokovanie o tomto bode programu. Ďalším bodom je druhé čítanie o vládnom návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov . Vládny návrh zákona je uverejnený ako tlač 1108, spoločná správa výborov má tlač 1108a. Nech sa páči, pán minister, prosím, odôvodnite aj tento vládny návrh zákona.
Müllerová, Emília, poslankyňa NR SR (2013-06-26):
Tým sme vyčerpali hlasovanie o všetkých pozmeňujúcich návrhoch zo spoločnej správy a z rozpravy. Pán predseda, mám splnomocnenie gestorského výboru navrhnúť postúpenie prerokovania návrhu zákona do tretieho čítania ihneď. Dajte, prosím, hlasovať o tomto návrhu.
Jurzyca, Eugen, poslanec NR SR (2016-11-24):
Ďakujem pekne. Ja som nebol v parlamente v 90. rokoch, ale pamätám si z médií, že tie diskusie vtedy vyzerali tak, že minister financií povedal, že peniaze sú obmedzené a poslanci žiadali viac a viac do každého sektora. Dokonca si pamätám, že jeden z ministrov vlády povedal, že keď nedostane dosť peňazí, tak sa postaví na čelo demonštrantov a príde pred Úrad vlády demonštrovať. Odvtedy sa tá diskusia posunula teda poriadne a, Miro Ivan, pán poslanec, myslím, že si ju posunul aj ty. Hovoril si za dopravu. Uviedol si projekty, ktoré, do ktorých investície sú efektívnejšie než iné investície, a dokonca si hovoril o tom, kde v sektore sa dá šetriť. Klobúk dole, oceňujem, želám ti, aby si si takého zvyky udržiaval a ďalej rozvíjal. Ďakujem.
P. Paška, predseda NR SR: (2008-11-06):
(Hlasovanie.) 127 prítomných, 2 za, 78 proti, 45 sa zdržalo, 2 nehlasovali. Tieto body sme neschválili.
P. Hrušovský, podpredseda NR SR: (2002-08-20):
(Hlasovanie.) 102 prítomných, 101 za, 1 proti. Konštatujem, že Národná rada po opätovnom prerokovaní schválila zákon vrátený pánom prezidentom, o vojenskej službe. Teraz poprosím pána poslanca Prokopoviča, ktorého poveril gestorský výbor ako spoločného spravodajcu pri vrátenom návrhu zákona o štátnom podniku , aby uvádzal jednotlivé návrhy na hlasovanie .
Ďuriš Nicholsonová, Lucia, podpredsedníčka NR SR (2017-12-07):
Ďakujeme pekne za vaše vystúpenie, pán poslanec, aj za to, že ste vysvetlili pánom poslancom, ako súviselo vaše vystúpenie s prerokúvaným bodom. Tri faktické poznámky na vaše vystúpenie. Končím možnosť prihlásiť sa s faktickou poznámkou. Pán poslanec Pčolinský.
Radošovský, Marián, poslanec NR SR (2015-04-16):
Vyjadril sa, že dampingové ceny stavebných predátorov deformujú trh a spôsobujú, že veľkí dodávatelia neplatia malým dodávateľom. To povedal Šamudovský, to nie je ani priateľ KDH, ani nič, bol v zásadnom rozpore a dával všetky možné podnety na Európsku komisiu kvôli cenám a tak ďalej. A ešte poviem slovko k takým drobnostiam, ako je odbornosť, bol som na ministerstve v roku 2002. Skoro ma, s prepáčením, šľak trafil, keď som zistil, že v rozpočte bolo zafírovaných 800 mil. korún... (Prerušenie vystúpenia časomerom. Reakcie z pléna.)
Jurinová, Erika, podpredsedníčka NR SR (2013-03-15):
Pán poslanec Kuffa.
Paška Pavol, predseda NR SR (2014-04-02):
(Hlasovanie.) 127 prítomných, 49 za, 5 proti, 73 sa zdržalo. Nebudeme pokračovať v rokovaní. Pán poslanec Kaník uvedie hlasovanie v prvom čítaní o návrhu pánov poslancov Vašečku, Škripeka a poslankýň, pani podpredsedníčky Jurinovej a pani poslankyne Horváthovej na vydanie zákona Zákonník práce, tlač 875. (Hlasovanie o návrhu poslancov Národnej rady Slovenskej republiky Richarda Vašečku, Eriky Jurinovej, Branislava Škripeka a Evy Horváthovej na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov , tlač 875.)
Laššáková, Jana, podpredsedníčka NR SR (2012-12-18):
Pani poslankyňa Žitňanská, nech sa páči.
Milan Mojš, poslanec NR SR (2013-10-17):
Vážený pán predseda, v rozprave nevystúpil žiadny poslanec. Pán predseda, budeme hlasovať o bodoch zo spoločnej správy 1 až 7 s odporúčaním gestorského výboru schváliť. Prosím, dajte hlasovať.
Baláž, Vladimír, poslanec NR SR (2022-02-25):
Ďakujem pekne. Predseda Kéry vyjadril iste svoj postoj k tomu, k týmto dňom a k týmto udalostiam, ktoré sa teraz dejú vo svete, a vyjadril aj postoj poslaneckého klubu SMER. Žiaľ, čakali sme všetci dnes, keď sa prihlásili štyria do rozpravy, že tu zaznie spoločný hlas od opozície aj od koalície k udalostiam, ktoré sa nás všetkých veľmi dotýkajú. Žiaľ, musím povedať, že kolegovia z koalície zneužili vo faktických poznámkach tieto prejavy na to, aby vyliali kýble špiny znova na opozíciu. To je strašne, strašná škoda. Však možno si to zaslúžime a budete mať ešte veľa času, ale v tomto, v tomto jednotlivom okamihu, ktorý teraz zažívame, sme mohli ísť aspoň ruka v ruke v podpore ukrajinských ľudí. Ďakujem pekne.
P. Hrušovský, podpredseda NR SR: (2001-11-29):
(Hlasovanie.) Prítomných je 110 poslancov, za 109, nehlasoval 1. Návrh sme schválili. Ďakujem pánu ministrovi, pánu poslancovi Kanisovi. Pristúpime k prerokúvaniu ďalšieho návrhu zákona, ktorým je tretie čítanie o návrhu poslanca Jozefa Kalmana na vydanie zákona o Slovenskom ľudovom umeleckom kolektíve . Prosím pána poslanca Števčeka, aby ako spoločný spravodajca uviedol návrh záverečného hlasovania. P. Števček, poslanec: Vážené kolegyne, vážení kolegovia, ako isto viete, návrh zákona o Slovenskom ľudovom umeleckom kolektíve plénum posunulo do tretieho čítania. Takže, prosím pána podpredsedu...
P. Paška, predseda NR SR: (2010-03-02):
(Opätovné otvorenie rozpravy o vládnom návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov , tlač 1382.) Pýtam sa preto, kto chce vystúpiť v rámci rozpravy v druhom čítaní? Pán poslanec Pelegrini. Chce ešte niekto, dámy a páni? Pán poslanec Janiš. Končím možnosť sa prihlásiť. Pán poslanec Pelegrini, máte slovo.
Blanár, Juraj, podpredseda NR SR (2021-10-27):
Vážené panie poslankyne, páni poslanci, pán minister, otváram šiesty rokovací deň 48. schôdze Národnej rady Slovenskej republiky. Na dnešnom rokovaní o ospravedlnenie požiadali títo páni poslanci a poslankyne: Adriana Pčolinská, Ján Ferenčák, Peter Liba, Anna Mierna, Miroslav Suja, Boris Susko, Vojtech Tóth. Na zahraničnej pracovnej ceste je poslanec Juraj Krúpa. Podľa odsúhlasenej zmeny programu pristúpime k druhému čítaniu o vládnom návrhu zákona, ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , pod parlamentnou tlačou 627, spoločná správa výborov je pod tlačou 627a. Udeľujem teraz slovo podpredsedovi vlády a ministrovi financií Slovenskej republiky Igorovi Matovičovi, aby vládny návrh zákona odôvodnil.
A. Belousovová, podpredsedníčka NR SR: (2007-06-22):
Ako prvý vystúpi pán poslanec Miklós za klub SMK. Nech sa páči, pán poslanec.
Pellegrini, Peter, predseda NR SR (2015-05-21):
Pán poslanec Lipšic vystúpil na základe dohody a bolo potrebné vyprecizovať veci, takže pevne verím, že to prispeje k zlepšeniu celého kódexu, o ktorom budeme hlasovať. Ďakujem veľmi pekne. Vyhlasujem rozpravu za skončenú. Chcem sa spýtať, pán navrhovateľ, či chcete zaujať stanovisko. Pán minister, možno vyjadriť váš postoj k pozmeňujúcemu návrhu?
Ďuriš Nicholsonová, Lucia, podpredsedníčka NR SR (2016-10-14):
Ďakujem pekne. Poprosím pána spravodajcu, chcete sa vyjadriť v rozprave? Nie je tomu tak, prerušujem rokovanie o tomto bode programu. Budeme pokračovať prvým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a ktorým sa mení a dopĺňa zákon Slovenskej národnej rady č. 71/1992 Zb. o súdnych poplatkoch a poplatkoch za výpis z registra trestov v znení neskorších predpisov . Vládny návrh zákona má tlač č. 256, návrh na jeho pridelenie na prerokovanie výborom je v rozhodnutí pod č. 259. Nech sa páči, opäť, pán minister financií, uveďte návrh zákona.
Hrnčiar, Andrej, doterajší podpredseda NR SR (2020-03-20):
Pán poslanec Andrej Medvecký.
Viskupič, Marián, poslanec NR SR (2022-10-20):
Ďakujem pekne za slovo a ďakujem pekne aj za všetky pripomienky všetkým kolegynkám, kolegom. Anka Mierna, áno, ja sa ospravedlňujem, presne tak, nemal by som spomínať konkrétny reťazec, už ho nebudem spomínať, áno, máš pravdu, nemal by som, jasné. Čo sa týka Jarky Halgašovej, plne súhlasím a zopakujem to ešte raz. Ak chceme reálne pomôcť gastru, potrebuje aspoň na obmedzené obdobie 10-percentnú DPH. Toto gastru nepomôže. No čo sa týka kolegynky Andrejuvovej, ja som hovoril iné, že dobrovoľnosť poskytnutia údajov alebo povinnosť poskytnutia údajov, toto bolo, keď sa zavádzala e-kasa, tam toto bolo, fakt sa to dostalo na Ústavný súd, že štát chcel, aby dokázal zidentifikovať vlastne toho človeka, kde to kúpil, hej? Normálne toto, to fakt bolo treba si to pozrieť. Už sme to tu mali. Teraz to nerobíme, to nehovorím. Ale už ten pokus bol a je možné, že sa, by sa opakoval, hej? No a teraz, že či štát zavádza efektívne riešenia, že keby to nebolo efektívne riešenie, štát by ho nezavádzal. No tuto si myslím, že teda štát zavádza aleže veľmi veľa neefektívnych riešení, veľmi veľa. A jeden, jeden pohľad na tú vec je, že proste to, to stále viac a viac stojí, celá tá prevádzka štátu a máme stále väčší a väčší deficit, hej? Ako v roku 2019 všetky výdavky štátneho rozpočtu boli 18 miliárd eur. V budúcom roku budú 35 miliárd eur. To je v priebehu pár rokov zdvojnásobenie výdavkov. Dobre, je tam nejaká inflácia, je tam niečo, ale zjavne asi to nie sú efektívne riešenia, pretože keby boli, áno, keby boli príjmy proste teda nejaké že, že väčšie, tak povedzme, možno. Ale nie je to tak. Viac nestihnem. Ďakujem pekne.
P. Hrušovský, predseda NR SR: (2003-09-09):
Nech sa páči, pán poslanec. J. Hurban, poslanec: Vážený pán predseda, vážený pán podpredseda vlády, kolegyne a kolegovia. Dovoľte mi, aby som v zmysle zákona Národnej rady o rokovacom poriadku vystúpil k vládnemu návrhu zákona o dani z prevodu a prechodu nehnuteľností a o zmene a doplnení zákona č. 36/1967 Zb. o znalcoch a tlmočníkoch v znení zákona č. 238/2000 Z. z. Uvedený návrh bol doručený poslancom Národnej rady v stanovenej lehote a predseda Národnej rady tento návrh zaradil na rokovanie dnešnej schôdze. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona, ktoré sú uvedené v § 67 a v § 68 zákona Národnej rady o rokovacom poriadku. Z hľadiska vecného zastávam názor, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Pán predseda, skončil som, otvorte, prosím, rozpravu.
Blanár, Juraj, podpredseda NR SR (2023-05-24):
Ďakujem. Teraz poprosím pani spravodajkyňu za gestorský výbor pre kultúru a médiá pani poslankyňu Ľubicu Laššákovú, aby predniesla spravodajskú informáciu k tomuto návrhu zákona.
Grendel, Gábor, podpredseda NR SR (2023-05-17):
Vyhlasujem rozpravu za skončenú. Pán poslanec Vašečka ako navrhovateľ vystúpi teraz v záverečnom slovo.
Blaha, Ľuboš, poslanec NR SR (2014-06-25):
Ďakujem. Dovoľte mi pripomenúť kolegom z eurovýboru, že o 13.00 hod. máme v miestnosti č. 30 zasadnutie výboru, o 13.00 hod. Ďakujem.
Hrnčiar, Andrej, podpredseda NR SR (2018-06-19):
Pán poslanec Pčolinský.
Paška, Pavol, predseda NR SR (2013-02-08):
Ďakujem. Poprosím pána poslanca Mikloša, ktorý je určený gestorským výborom za spravodajcu, aby podal informáciu.
Laššáková, Jana, podpredsedníčka NR SR (2014-09-18):
Teraz sa pýtam, kto sa hlási do rozpravy ústne k tomuto bodu programu. Do rozpravy ústne sa hlási pani poslankyňa Vášáryová, končím možnosť prihlásiť sa do rozpravy ústne. Nech sa páči, pani poslankyňa.
Kollár, Boris, predseda NR SR (2022-10-20):
Prosím, prezentujme sa a hlasujeme. (Hlasovanie.) Prítomných 132 poslancov, za 90, proti 3, zdržalo sa 38, nehlasoval 1. Uvedený návrh sme schválili.
M. Hort, podpredseda NR SR: (2009-12-02):
A teraz dávam slovo spoločnej spravodajkyni z výboru pre pôdohospodárstvo, životné prostredie a ochranu prírody pani poslankyni Magde Košútovej, aby ako spravodajkyňa nás informovala o výsledku rokovania výborov o tomto návrhu zákona a aby odôvodnila návrh a stanovisko gestorského výboru. Nech sa páči, pani poslankyňa.
Jurinová, Erika, podpredsedníčka NR SR (2013-03-21):
Ďakujem pekne. Ďalší prihlásený do rozpravy alebo posledný prihlásený do rozpravy pán poslanec Viskupič.
Grendel, Gábor, podpredseda NR SR (2022-09-22):
Vážené panie poslankyne, vážení páni poslanci, v súlade so zákonom o rokovacom poriadku nasleduje hodina otázok , ktorú týmto otváram. Poslanci písomne položili do včera do dvanástej hodiny sedem otázok na predsedu vlády, 31 otázok na členov vlády a päť otázok na generálneho prokurátora. Overovatelia schôdze vyžrebovali ich poradie. Upozorňujem, že na otázky poslancov, ktorí nie sú prítomní v rokovacej sále, sa neodpovedá. Prosím pána predsedu vlády Eduarda Hegera, aby oznámil, kto z členov vlády bude odpovedať na otázky za neprítomných členov vlády.
Blanár, Juraj, podpredseda NR SR (2023-06-13):
Pán poslanec Benčík s faktickou.
Grendel, Gábor, podpredseda NR SR (2021-10-01):
S reakciou na faktické poznámky pán poslanec Dostál.
P. Paška, predseda NR SR: (2009-02-18):
(Hlasovanie.) 128 prítomných, 59 za, 11 proti, 58 sa zdržalo. Ani tento návrh sme nepostúpili do druhého čítania. Odhlasovali sme prerokované body. Ešte mi dovoľte, dámy a páni, aby som na balkóne v rokovacej sále privítal našich kolegov a kolegyne z maďarského Národného zhromaždenia, z Výboru pre európske záležitosti, ktorý vedie pán predseda Ersö. Vitajte. (Potlesk). Kolegyne, kolegovia, vyhlasujem krátku prestávku a budeme pokračovať v prerušenom rokovaní. Chcem vás informovať, že po prerokovaní posledných dvoch bodov, ktoré sú otvorené, budeme hlasovať o týchto návrhoch. Predpokladám, že to bude popoludní, pretože neviem odhadnúť, ako dlho ešte bude prebiehať rozprava k týmto dvom návrhom. Bude obedňajšia prestávka, samozrejme. (Prestávka). (Po prestávke).
Blanár, Juraj, podpredseda NR SR (2023-05-17):
Pán predseda výboru Vetrák.
Pellegrini, Peter, predseda NR SR (2015-12-11):
Prestaňte vyrušovať pána rečníka!!! (Opätovná reakcia poslanca Hraška.) To je jedno! Môže rozprávať, o kom chce. Pán Matovič tu rozprával o nás všetkých, všetci ticho počúvali. A nadával do zlodejov, do mafiánov a do neviem čoho! Tak jednoducho strpte si aj vy, keď tu chcete sedieť, budete počúvať, čo rozpráva pán rečník! Ak prekročí mieru, hranicu nejakej slušnosti, ja ho preruším. A dovtedy tam máte v kľude sedieť a počúvať a môžte reagovať faktickou poznámkou. Ešte raz vás vyzývam. Pokračujte, pán poslanec.
Pollák, Peter, poslanec NR SR (2020-09-23):
Ďakujem za slovo. Pán poslanec, tak ako vy pochádzate z nízko rozvinutého okresu, aj ja pochádzam z nízko rozvinutého okresu z východu, konkrétne z Levoče a v mnohých veciach s vami súhlasím, čo sa týka smerákov v minulom období a podobne. Riešenie práce na východe či u vás nenašli, neaplikovali a to je všeobecne známe. Len chcem upriamiť pozornosť, že aj na regionálnych úrovniach my ako vláda makáme na tom, aby sme našli riešenia, ktoré sú aj v sociálnych podnikoch. Tam ja konkrétne vidím cestu, a to nielen v zamestnávaní ľudí, ale aj v rozvoji regiónov. Teda ja vás chcem len uistiť, že na tomto analógovo pracujeme. Ďakujem.
Blanár, Juraj, podpredseda NR SR (2021-11-04):
Pán poslanec Kuffa, máte priestor.
Paška, Pavol, predseda NR SR (2013-02-14):
(Hlasovanie.) 139 prítomných, 61 za, 4 proti, 74 sa zdržalo. Návrh sme neschválili. Pán poslanec Procházka uvedie v prvom čítaní hlasovanie o návrhu poslankyne Lucie Žitňanskej a poslancov Juraja Miškova a Miroslava Beblavého na vydanie zákona č. 211 o slobodnom prístupe k informáciám, je to tlač 374. [Hlasovanie o návrhu poslancov Národnej rady Slovenskej republiky Lucie Žitňanskej, Juraja Miškova a Miroslava Beblavého na vydanie zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov , tlač 374.]
Ďuriš, Nicholsonová, Lucia, podpredsedníčka NR SR (2018-10-23):
Pán poslanec Číž, ako predsedajúca tejto schôdze vás v zmysle § 32 žiadam, aby ste sa neodchyľovali od prerokúvanej veci, som predsedajúca a vyzývam vás v zmysle rokovacieho poriadku, ktorý ste si vy schválili a ktorého obhajca ste v prvom rade vy, aby ste sa neodchyľovali vo svojej reči od prerokúvanej veci. A tým je voľba ústavných sudcov. Keď ešte chvíľu budete urážať rad radom každého v tejto rokovacej sále, tak vám zoberiem slovo. Nech sa páči.
Macháčková, Katarína, poslankyňa NR SR (2016-11-24):
Dobre, ďakujem veľmi pekne. Pán minister, ďakujem za odpoveď, ale predsa by som si dovolila mať ešte dve doplňujúce otázky. Prvá moja otázka je, že kedy tých 200 tried by malo vzniknúť. Či je teda nejaký termín, dokedy garantujete, že tieto triedy vzniknú. A druhá, že či si myslíte, že keď vznikne tých 200 tried, či tento problém bude vyriešený.
Danko, Andrej, podpredseda NR SR (2024-02-06):
Pán poslanec Šmilnák.
Pčolinský, Peter, podpredseda NR SR (2023-05-05):
Tri faktické poznámky, s prvou pán poslanec Šíbl.
Pleštinská, Zita, poslankyňa NR SR (2022-03-17):
Ďak... (Reakcie z pléna a zaznievanie gongu.) Ďakujem, pán predsedajúci. Vítam, že sa urobil kompromis a finančné prostriedky budú, sa pridelia všetkým organizáciám, Matici slovenskej, Csemadoku, a konečne sa schvália aj financie pre fond Kultminor, fond národnostných menšín, ktorý nemôže robiť svoje projekty, pretože nemá dostatočné financovanie. Verím, že všetci budú spokojní a všetci si budú u nás robiť aktivity, ktoré prispejú k národnému povedomiu a takisto budú pomáhať aj v oblasti kultúry národnostných menších. Vďaka prostriedkom z Fondu národnostných menších sa v našej obci Chmeľnica uskutoční už 29. ročník Dní nemeckej kultúry 5. júna 2022, ktorý je zaujímavou medzinárodnou akciou karpatských Nemcov. Verím že Kultminor bude konečne fungovať tak, ako má, určite spravilo veľa chýb a ono závisí vždycky od ľudí, ktorí vedú tieto organizácie, a ja verím, že všetci si uvedomia, že skutočne tieto organizácie treba vrátiť tým myšlienkam, pre ktoré boli založené a pre ktoré vznikli. Ďakujem pekne.
Laššáková, Jana, podpredsedníčka NR SR (2013-09-17):
Na vystúpenie pána poslanca s faktickými poznámkami pán poslanec Simon. Končím možnosť prihlásiť sa s faktickými poznámkami. Nech sa páči, pán poslanec.
Frešo, Pavol, poslanec NR SR (2014-02-13):
Ďakujem pekne, pani predsedajúca. Veľmi ma mrzí, prehrávame 3:1 (narážka na prebiehajúci hokejový zápas SR s USA), ale nie kvôli tomu, ale chcel som vo faktickej reagovať na predrečníka. Čo sa týka práve toho, doprivatizácie SPP, ale nazveme to tak: odovzdanie SPP finančným žralokom. No ono je to presne tá istá schéma, ktorá je pri emisiách, žiadna kontrola parlamentu nad celým týmto obchodom, všetko sa to udialo skrytým spôsobom. A keď sme tu o tom hovorili, tak si nepamätám, že by vstal ktorýkoľvek člen alebo členka vlády a išiel obhajovať tento obchod. A už si vôbec nepamätám, že by pán minister hospodárstva sa bol unúval na ktoromkoľvek výbore sa z toho zodpovedať, naopak, si veľmi dobre pamätám, ako parlamentná väčšina odmietla o tomto opakovane rokovať. A na výboroch ani nehovorím nejaký poslanecký prieskum, alebo že by sa páni poslanci zo SMER-u unúvali vysvetliť toto na výbore spolu s ministrom, v žiadnom prípade. Považujem toto za zlý vzorec chovania práve preto, že tie podozrenia, ktoré si načrtol, potom sa stávajú veľmi vážnymi. A chcel by som na to apelovať, vážené kolegyne, vážení kolegovia, už to tu raz zaznelo v tejto sále z úst pána poslanca Hlinu, práve takéto momenty, kedy ľudia cítia, že parlament stráca kontrolu nad vládou, zvyšujú frustráciu a zvyšujú napätie v spoločnosti. Veď o nič nejde. V tomto prípade, keď sa bavíme o tom, že bola odovzdaná časť plynárne do rúk finančným špekulantom, treba to normálne vysvetliť, treba sa normálne postaviť a treba sem prísť vysvetliť to, a nie sa stále tomu vyhýbať. Ale, bohužiaľ, a toto presne súvisí s predmetom dnešnej schôdze o nedôvere premiérovi, tak, ako sa chová premiér, že sa vyhýba tomu, aby vysvetlil svoju úlohu v emisiách, tak sa potom chovajú všetci ostatní ministri, aby vysvetľovali akýkoľvek problém vo svojom rezorte. A to je poriadne hanba a za to stojí túto schôdzu poriadne dokončiť do konca, aby sa to nedialo. Ďakujem pekne.
B. Bugár, podpredseda NR SR: (2004-05-27):
Pán poslanec, nech sa páči, môžete mať doplňujúcu otázku. J. Banáš, poslanec: Ďakujem, pán podpredseda. Ja som veľmi rád, že ste aj ten váš osobný dodatok povedali, lebo viem, že, samozrejme, rozhoduje Rada pre rozhlasové a televízne vysielanie, ale mojím úmyslom bolo skôr trošku zverejniť tento problém, alebo túto tému, pretože skutočne je to tak a stretávame sa s tým veľmi často, že tie obecné jazykové znalosti nie sú veľmi dobré a toto je naozaj osvedčená metóda, takže možno by sa o tom mohlo aj troška verejne začať diskutovať. To bolo účelom mojej otázky. Ďakujem pekne.
Hrnčiar, Andrej, podpredseda NR SR (2019-03-27):
Otváram všeobecnú rozpravu. Do rozpravy som nedostal žiadnu písomnú prihlášku, pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Do rozpravy sa neprihlásil nikto, takže prerušujem rokovanie o tomto bode programu. Pokračujeme prvým čítaním o návrhu poslankyne Národnej rady Slovenskej republiky Lucie Ďuriš Nicholsonovej na vydanie zákona, ktorým sa mení zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov . Návrh zákona je uverejnený ako tlač 1329. Návrh na jeho pridelenie na prerokovanie výborom je v rozhodnutí č. 1405. Dávam slovo podpredsedníčke Národnej rady Lucii Ďuriš Nicholsonovej, aby návrh zákona uviedla. Nech sa páči.
Lackovič, Marek, poslanec NR SR (2024-01-10):
Ďakujem pekne. Pán kolega, ty si vo svojej rozprave spomínal finančné trhy a aktuálne hodnotenia agentúr ako Standard & Poor's a agentúry Fitch a hovoril si o rôznych ratingoch, ktoré hodnotia úroveň právneho štátu a podobne, ale ja sa obávam a mrzí ma zároveň, že tieto indexy alebo tieto prieskumy sú tie posledné, ktorými sa, žiaľ, tento vládny valec v súčasnosti riadi. On sa riadi, alebo zaujímajú ho skôr indexy iné, napríklad indexy, ktoré hovoria o tom, že koľko našich ľudí je obvinených, koľko našich ľudí je odsúdených alebo koľko našich ľudí je obžalovaných. A to, že tieto agentúry sú pre nich absolútne irelevantné a bezpredmetné, bolo dokázané jednak už pri rozprave k lex konsolidácia a takisto aj ku rozprave v rámci rozpočtu na rok 2024, ktorá bola predčasne seknutá a ktorej sme sa my v Progresívnom Slovensku ani len nedočkali a nedožili. Takže toľko asi k tomu, ako sa súčasná vládna koalícia trápi týmito veľmi legitímnymi a veľmi dôležitými hodnoteniami naozaj nezávislých, špičkových a odborných agentúr. Ďakujem ti veľmi pekne za tvoj príspevok.